《金缕曲 题前朝女史李金生水墨花鸟卷，用中钱浣青妇人原韵。》
清代·屈秉筠

烟水萦归艇。剩萧萧、秋畦夕照，菊松三径。愁听念家山唱破，清泪明珠比莹。

借笔墨、闲情聊骋。绘出凄凉花鸟意，软红尘、不点生绡净。

脂粉断，倍幽靓。

宣和旧谱重思省。问当年、南朝烟月，雪泥鸿影。竹笑轩中春去久，一点佛灯低映。

又收拾、笔床严整。展卷风流如可接，想鸥波、小梦同鸥醒。

写不尽，韶光冷。

作者简介：屈秉筠，字宛仙，常熟人，同邑秀才赵同珏室。夫妇工诗，钱唐袁枚、昭文，吴蔚光比之“鸥波眷属”，宛仙复工画，尤善白描，著有《蕴玉楼诗集》四卷。